सभी दर्शन-शास्त्रों एवं वैष्णव सिद्धांतों में पारंगत होकर श्री निवासाचार्य पश्चिम बंगाल में ‘श्रीपत जगजीग्राम’ में रहने लगे। इनकी दो पत्नियाँ ईश्वरी एवं श्रीमती अत्यन्त भक्तिमती थीं। एक बार श्री निवासाचार्य जब नित्य नियमानुसार जप करते हुए मानसिक रूप से ‘श्रीराधा-कृष्ण’ की ब्रज लीला में लीन थे तो तीन दिन तक गहन समाधि में रहे। जब इनकी यह देशा देखकर इनके प्रियतम शिष्य रामचन्द्र कविराज को बुलाया गया तो अपने गुरुदेव के निकट बैठते ही वह भी गहन समाधि में ब्रज लीला में पहुँच गये। उन्होंने देखा कि ‘जल-केलि’ करते हुए श्री श्रीराधा रानी जी की नासिका की बाली राधाकुण्ड में खो गई है। उन्होंने अपने गुरु श्री निवासाचार्य जी को मंजरी के रूप में उस मनोहर बाली को ढूँढ़कर श्री राधा-रानी जी की सखी को देते हुए देखा, तत्पश्चात् उस मंजरी रूपी सखी ने उस बाली को श्रीराधा रानी जी की नासिका में पहना दिया एवं उसी के साथ श्रीनिवासाचार्य जी एवं उनके शिष्य रामचन्द्र कविराज की समाधि भंग हुई।